Lis
relazions jenfri Romanie e Ongjarie a son avonde buinis ancje se
simpri plui dispès intai ultins timps si àn dai moments di tension
leâts massime ae presince di une gruesse comunitât di lenghe
ongjarese in Transilvanie. Cun di fat si calcole che i magjârs in
Romanie a sedin almancul un milion e mieç, ven a dî plui o mancul
il 7% de popolazion totâl. Tes ultimis setemanis, a scjaldâ i
spirts, al è l’ûs sui edificis publics de bandiere dal
Székelyföld, o sei la regjon là che la popolazion ongjarese e je
ancjemò maioritarie. Intal Novembar dal 2012 un tribunâl locâl al
veve ricognossût il dirit di doprâ cheste bandiere sui edificis
publics de provincie di Kovászna / Covasna. In curt la bandiere e
veve tacât a jessi metude fûr in diviers comuns a maiorance
ongjarese di cheste provincie e di chê di Hargita / Harghita. Lis
autoritâts rumenis però a son intervignudis par fâle gjavâ par
vie che no si tratarès di une bandiere ricognossude in maniere
uficiâl. Chest al à discjadenât reazions diplomatichis a cjadene
che a àn cjapât dentri i ambassadôrs e i rapresentants dai guviers
dai doi stâts e che no si son ancjemò distudadis.
Font:
Balkan Insight, 08/02/13
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fra_Latn bos_Latn